אריק כהן (אנתרופולוג)

אריק כהן (נולד ב-18 ביוני 1932) הוא סוציולוג ואנתרופולוג ישראלי, פרופסור אמריטוס במחלקה לסוציולוגיה ואנתרופולוגיה באוניברסיטה העברית בירושלים ומחשובי החוקרים בעולם בתחום הסוציולוגיה והאנתרופולוגיה של התיירות.

 ביוגרפיה 
כהן נולד והתחנך בעיר זאגרב בקרואטיה. ב-1949 הגיע, עם משפחתו, לישראל. לאחר שירותו הצבאי, החל ללמוד סוציולוגיה באוניברסיטה העברית בירושלים וסיים שם תואר ראשון, שני ושלישי. בין המורים שהוא מזכיר ושהשפיעו עליו בראשית דרכו באוניברסיטה העברית ניתן למנות את פרופ' יונינה גרבר-טלמון,בזיכרון קצר שהעלה בכתב בעיתון הסטודנטים "פקפוק" מציין כהן כי "הייתי קרוב יותר ליונינה גרבר-טלמון...שאל מחקרה אודות הקיבוץ הצטרפתי לראשונה ב-1956. היינו קבוצה צעירה ונלהבת אשר ניתחה תוצאות סקר מרכזי שנעשה באחת מהתנועות הקיבוציות ופיתחה דוחות מקיפים שנועדו לעזור לתנועה בתכנון החברתי". פרופ' שמואל נח איזנשטדטבזיכרון קצר שהעלה בכתב לעיתון הסטודנטים "פקפוק" מציין כהן כי עבד עם אייזנשטדט על הכנת הטבלאות לספרו המונומנטלי "המערכות הפוליטיות של אימפריות" (The Political Systems of Empires, 1963)  ופרופ' יוסף בן דוד.

בשנים 1954–1958 למד לתואר ראשון בסוציולוגיה וכלכלה.

בשנים 1958–1962 למד לתואר שני בסוציולוגיה ובפילוסופיה של הדת. עבודת הגמר שלו בתואר שני עסקה בעיירת פיתוח ישראלית. 

בשנת 1965 נסע לאוניברסיטת מנצ'סטר והשתלם שם, במשך 7 חודשים, במחלקה לאנתרופולוגיה תחת הנחייתו של האנתרופולוג הבריטי-יהודי פרופ' מקס גלקמן.

בשנים 1963–1968 למד לתואר שלישי. את עבודת הדוקטור שלו, שעסקה במבנה הכוח בעיירות הפיתוח בישראל, כתב בהנחייתו של פרופ' יוסף בן דוד.

עם סיום לימודיו התמנה כמרצה במחלקה לסוציולוגיה ואנתרופולוגיה באוניברסיטה העברית. בשנת 1972 התמנה למרצה בכיר. בשנת 1976 לפרופסור חבר ובשנת 1982 לפרופסור מן המניין.

בשנים 1978–1982 שימש כראש המחלקה לסוציולוגיה ואנתרופולוגיה. בשנים 1988–1992 שימש כדיקן הפקולטה למדעי החברה.

בשנת 2000 פרש לגמלאות כפרופסור אמריטוס והעתיק את מקום פעילותו העיקרי לתאילנד.

במשך השנים שהה כהן כפרופסור אורח באוניברסיטאות שונות: בשנים 1972–1973 שהה באוניברסיטה הלאומית של סינגפור, בשנים 1974–1975 שהה בקמפוס של אוניברסיטת דרום האוקיינוס השקט בפיג'י ובשנים 1978–1979 שהה ב בגרמניה.

משנת 2013 הוא לימד בתוכנית בין-לאומית באוניברסיטת זאגרב העוסקת בעולם החברתי סביב הים האדריאטי. בכך חידש כהן את הקשר בינו לבין העיר זאגרב אותה נאלץ לעזוב בגיל 17 ובה לא ביקר שנים רבות.

בשנת 2023 קיבל תואר דוקטור לשם כבוד מאוניברסיטת זאגרב.

 חיים אישיים 
מנישואיו הראשונים הוא אב ל-5 ילדים בוגרים. התגורר בשכונת המושבה הגרמנית (ירושלים).

לאחר שפרש לגמלאות ולאחר שאשתו נפטרה, הוא חי בתאילנד עם אשתו השנייה.

 עבודתו המדעית 
כהן, התחיל את דרכו כסוציולוג, אך פנה במהלך הקריירה למחקרים אנתרופולוגים והיה לאחד מחלוצי המחקר החברתי בתחום התיירות בעולם.

מחקרו האנתרופולוגי הראשון בשנת 1966 התמקד ביחסים בין צעירים ערבים לתיירות מסקנדינביה בעכו. מחקר זה סימן את תחילת התעניינותו בסוציולוגיה ואנתרופולוגיה של התיירות. בהמשך בשנת 1973 חקר את השבטים ההרריים בתאילנד ומחקר זה העמיק את התעניינותו בנושאים רבים ומגוונים הקשורים בתיירות ובחברה בתאילנד.

נושא התיירות נשאר מרכזי בכתיבתו, ובו הוא נחשב אחד החוקרים החשובים ביותר בעולם הפועלים בתחום זה. עם זאת, הוא עוסק גם בנושאים חברתיים נוספים.

כהן היה אחד המייסדים של האגודה הבין-לאומית לחקר התיירות (International Academy for the Study of Tourism) והוא עצמו חבר האגודה משנת 1988.

בשנת 2012 העניק ארגון התיירות העולמי של האומות המאוחדות (UNWTO) לכהן, פרס יוקרתי על הצטיינותו במחקר, ביצירת ידע ובהפצת ידע בתחום התיירות.

כהן הדריך במהלך השנים עשרות תלמידים בעבודות המ.א. ובעבודות הדוקטור שלהם. רבים מתלמידיו המשיכו במחקר בתחומי הסוציולוגיה והאנתרופולוגיה של התיירות.

 פרסומיו 
כהן פרסם, במשך כחמישים שנה, יותר מ-250 ספרים, מאמרים מדעיים ופרקים בספרים ערוכים. להלן מבחר מהם:

 מספריו 
 The Commercialized Crafts of Thailand, hill tribes and lowland villages: collected articles, University of Hawai'i, 2000
 The Chinese vegetarian festival in Phuket: religion, ethnicity, and tourism on a southern Thai island, Bangkok, Thailand, White Lotus, 2001
 Contemporary Tourism: Diversity and Change, Netherlands, Elsevier, 2004
 Explorations in Thai Tourism, Emerald, 2008
 Space Tourism: The Illusive Dream, Emerald, 2019

 מבחר ממאמריו 









 לקריאה נוספת 


 קישורים חיצוניים 






 הערות שוליים 

קטגוריה:בעלי תואר דוקטור מהאוניברסיטה העברית בירושלים
קטגוריה:סוציולוגים ישראלים
קטגוריה:אנתרופולוגים ישראלים
קטגוריה:ישראלים ילידי קרואטיה
קטגוריה:סגל האוניברסיטה העברית בירושלים: סוציולוגיה ואנתרופולוגיה
קטגוריה:ישראלים שנולדו ב-1932